1. ปัจจัยความเสี่ยงและมาตรการรองรับความเสี่ยง

1.1 การกีดกันทางการค้า

ปัจจุบันรูปแบบการกีดกันทางการค้าจากประเทศคู่ค้ามีออกมามากมายเพื่อลดการนำเข้าสินค้า/การขาดดุลการค้า
ไม่ว่าจะเป็นกฎระเบียบควบคุมความปลอดภัยในการบริโภคอาหาร การขึ้นภาษีการนำเข้า
จนทำให้การส่งออก ไปยังประเทศคู่ค้านั้นเต็มไปด้วยความลำบากมากขึ้น

มาตรการรองรับความเสี่ยง

ทางบริษัทฯ
ได้ติดตามกฎระเบียบที่ออกจากประเทศคู่ค้าใช้ควบคุมสินค้านำเข้าและเกี่ยวข้องกับสินค้าของบริษัทฯ
อย่างใกล้ชิดเพื่อจะได้มีการปรับเปลี่ยนรูปแบบและวิธีการได้ทันที

1.2 วัตถุดิบ

เนื่องจากวัตถุดิบป้อนโรงงานของบริษัทฯ จะเป็นไปตามฤดูกาล
จึงทำให้บางช่วงที่ไม่ใช่ฤดูกาลจับสัตว์น้ำ วัตถุดิบจะขาดแคลน
และปัจจุบันการขาดแคลนวัตถุดิบมีมากขึ้นในเกือบทุกชนิดของสัตว์น้ำ และยังมีปัจจัยต่างๆ
มากมายเข้ามาเกี่ยวข้อง เช่น น้ำมันราคาแพง ทำให้เรือประมงส่วนใหญ่จะหยุดเพราะไม่คุ้มทุนทั้งๆ
ที่เป็นฤดูกาลจับสัตว์น้ำ สภาวะดินฟ้าอากาศที่ผันผวนไม่เป็นไปตามฤดูกาล

มาตรการรองรับความเสี่ยง

บริษัทฯ
ได้มีนโยบายที่จะเก็บวัตถุดิบไว้สม่ำเสมอเป็นปริมาณเพียงพอจะป้อนโรงงานได้ในช่วงเวลาหนึ่งที่คาดว่าวัตถุดิบเกิดขาดแคลนโดยทางบริษัทฯ
ได้สร้างห้องเย็นเก็บวัตถุดิบเพิ่มใหม่ขึ้นในช่วง 3-4 ปี ที่ผ่านมา
ซึ่งคาดว่าปริมาตรความจุของห้องเย็น ของบริษัทฯ
ที่มีอยู่ในปัจจุบันเพียงพอสำหรับการเก็บสำรองวัตถุดิบ สำหรับการผลิตในช่วงที่วัตถุดิบขาดแคลนได้

1.3 อัตราแลกเปลี่ยน

รายรับของบริษัทฯ ซึ่งเกิดจากกิจกรรมการขายจะอยู่ในรูปสกุลเงินต่างๆ (US DOLLAR,EURO
DOLLAR) เพราะฉะนั้นการเปลี่ยนแปลงของอัตราแลกเปลี่ยนระหว่างเงินบาท และ US
DOLLAR,EURO DOLLAR อาจทำให้มีผลกับรายได้ หรือกำไร/ขาดทุนจากอัตราแลกเปลี่ยน

มาตรการรองรับความเสี่ยง

ทางบริษัทฯ มีการทำ FORWARD EXCHANGE CONTRACT ในช่วงที่อัตราแลกเปลี่ยนผันผวนมาก
และได้มีการติดตามแนวโน้มของอัตราแลกเปลี่ยนอย่างใกล้ชิด

1.4 ภาระหนี้สิน

ปัจจุบันทางบริษัทฯ มีภาระหนี้สินรวมอยู่ 359.27 ล้านบาท (ณ วันที่ 31 ธันวาคม 2547)
มีหนี้สินหมุนเวียนรวมอยู่ที่ 280.82 ล้านบาท (ณ วันที่ 31 ธ.ค. 47) และสินทรัพย์รวมที่มีอยู่
536.83 ล้านบาท (ณ วันที่ 31 ธันวาคม 2547)
จะเห็นได้ว่าสถานะทางการเงินของบริษัทอยู่ในระดับมั่นคงพอสมควร

มาตรการรองรับความเสี่ยง

ทางบริษัทฯ มีนโยบายที่จะไม่ลงทุนเพิ่มที่มีนัยสำคัญในช่วง 2-3
ปีข้างหน้าซึ่งจะทำให้หนี้สินของบริษัทฯ ไม่เพิ่มขึ้นมากกว่าที่เป็นอยู่
เว้นแต่เป็นการเพิ่มขึ้นของสินค้าคงคลัง ,การเพิ่มขึ้นของลูกหนี้การค้า
และการลงทุนในเครื่องจักรและอุปกรณ์ต่างๆที่เกี่ยวข้องกับสินค้าที่ทางบริษัทฯ ทำอยู่
หรือเป็นธุรกิจที่เกี่ยวข้องกันเพื่อเป็นการเพิ่มสินค้าใหม่ๆ ให้กับบริษัท

1.5 อัตราดอกเบี้ย

ในปี 2547 ทางบริษัทฯ มีภาระดอกเบี้ยจ่ายทั้งสิ้น 14.09 ล้านบาท ซึ่งน้อยกว่าปี 2546
ที่จ่ายดอกเบี้ยทั้งสิ้นอยู่ที่ 20.32 ล้านบาท
ทั้งนี้เนื่องจากการที่คณะบริหารได้ปรับเปลี่ยนแหล่งเงินกู้ใหม่ที่มีต้นทุนการเงินต่ำกว่าเดิมได้เป็นผลสำเร็จ
โดยบริษัทฯ ยังคงมีสภาพคล่อง และความสามารถจ่ายดอกเบี้ยที่ดี

มาตรการรองรับความเสี่ยง

ทางบริษัทฯ
ได้เสาะหาแหล่งเงินทุนที่มีดอกเบี้ยต่ำเพื่อที่จะลดต้นทุนทางการเงินและระมัดระวังด้านการบริหารการเงินอย่างมีประสิทธิภาพ
เพื่อเพิ่มศักยภาพของการชำระดอกเบี้ยเพิ่มขึ้น

 

1.6 แรงงาน

ปัจจุบันปัญหาการขาดแคลนแรงงานฝีมือเป็นปัญหาค่อนข้างจะรุนแรง
ในอุตสาหกรรมการส่งออกอาหาร เพราะจังหวัดสงขลาและสุราษฎร์ธานี (ที่ตั้งโรงงานของบริษัทฯ)
เป็นที่ตั้งของโรงงานอุตสาหกรรมหลายประเภทและมีจำนวนโรงงานมาก

มาตรการรองรับความเสี่ยง

ทางบริษัทฯได้พยายามที่จะลงทุนในเครื่องจักรเพิ่มขึ้นในส่วนที่จะสามารถทดแทนแรงงานได้
และมีนโยบายที่จะจัดสวัสดิการของพนักงานให้ดีขึ้น เพื่อเป็นแรงจูงใจให้กับพนักงาน

1.7 ความเสี่ยงในการได้รับผลตอบแทนในรูปของเงินปันผล

บริษัทมีขาดทุนสะสมเนื่องจากผลขาดทุนจากการดำเนินปกติในอดีตที่มีการขยายการลงทุนเป็นอย่างมากในช่วง
2532-2535
ซึ่งหลังจากทางบริษัทได้มีการขยายการลงทุนไปแล้วก็เกิดวิกฤตเศรษฐกิจทำให้ทางบริษัทได้รับผลกระทบจากวิกฤตเศรษฐกิจ
ส่งผลให้มูลค่าของการลงทุนได้ลดลงเป็นจำนวนมาก
อย่างไรก็ตามทางบริษัทก็เริ่มมีผลการดำเนินงานที่ดีขึ้นตั้งแต่ปี 2543 เป็นต้นมา
แต่ปัญหาการขาดทุนสะสมนั้นไม่สามารถที่จะแก้ไขได้ในระยะเวลาอันสั้น ยอดขาดทุนสะสม ณ สิ้นปี
2547 มีจำนวน 415.65 ล้านบาท (น้อยกว่าปี 2546 ที่มีจำนวน 426.15 ล้านบาท)
การที่บริษัทมีขาดทุนสะสมจำนวนมากดังกล่าว
ทำให้บริษัทไม่สามารถจ่ายเงินปันผลให้ผู้ถือหุ้นได้ตามกฎหมาย
โดยผู้ถือหุ้นมีความเสี่ยงที่จะไม่ได้รับเงินปันผลตามนโยบายเงินปันผลที่กำหนดไว้อีกช่วงระยะเวลาหนึ่งจนกว่าทางบริษัทจะล้างขาดทุนสะสมได้หมด

มาตรการรองรับความเสี่ยง

หากผลการดำเนินงานของบริษัทมีผลกำไรต่อเนื่องอีกสักระยะจนทำให้ขาดทุนสะสมลดลงต่ำกว่า
399.5ล้านบาทได้ ทางคณะกรรมการบริษัทฯ อาจจะมีมติที่จะนำส่วนเกินมูลค่าหุ้นจำนวน 399.5
ล้านบาท มาหักล้างกันได้ เพื่อจะได้สามารถจ่ายปันผลได้เร็วขึ้น

1.8 ความเสี่ยงด้านการให้สินเชื่อ

ทางบริษัท ฯจะให้สินเชื่อทางการค้า แก่ลูกค้าทั้งในประเทศ และต่างประเทศที่ซื้อขายการเป็นปกติ
ระยะเวลาของสินเชื่อจะอยู่ในช่วง 30-90 วัน

มาตรการรองรับความเสี่ยง

ทางบริษัทฯ จะมีการติดตามการรับชำระเงินจากลูกหนี้การค้าอย่างใกล้ชิด
โดยจะให้สินเชื่อแก่รายลูกค้าที่ซื้อขายกันมาเป็นระยะเวลานาน
สำหรับลูกค้ารายใหม่จะให้สินเชื่อระยะสั้นๆ และ/หรือ อาจให้มีการวางหลักประกัน

ปัจจัยอื่นๆ ที่ผลกระทบต่อการลงทุน

-   ข้อพิพาททางกฎหมาย (ไม่มี)

-   ปัจจัยอื่น ๆ (ไม่มี)